Bent Bøgsted (DF), 2010-11-30:
Hr. formand
Jeg glemte mine briller.
Beskæftigelsesministeren tilbød at holde min tale, så det kunne jo være helt fint.
Så er jeg klar, hr. formand, og beklager, at jeg er kommet i den alder, hvor jeg er nødt til at skulle have briller på, når jeg skal læse det, der står med småt her.
Med hensyn til sygefraværet har vi igennem det sidste års tid kunnet se, at der har været et – hvad skal man sige? – misbrug af indsatsen over for de syge.
Der har været en noget uforståelig jagt på dem, der var meget syge.
Vi har hørt eksempler på folk, der var kræftsyge, der blev sendt i aktivering.
Vi har set, at nogle kommuner har kassetænkt: Hvordan får vi flest penge ud at det her?
Det har de kunnet, ved at der var en høj refusion på 65 pct. og en lav refusion på 35 pct.
Så har det jo selvfølgelig været en fordel at få så mange ud i aktivering som muligt.
I Dansk Folkeparti har vi den indstilling, at der ikke skal være en jagt på de meget syge, og det er også urimeligt, at de, som vi ved har en afgrænset tid, og så er de tilbage på arbejdsmarkedet, skal belemres med aktivering, og de skal belemres med alle mulige samtaler.
Det er ikke nødvendigt.
Det, vi så gør her, er, at vi laver en ensartet refusionsmodel.
Det skal også ses i sammenhæng med det næste lovforslag for aktiveringsindsatsen på 50 pct. for høj refusion og 30 pct. for lav refusion, og så indføres et fælles rådighedsloft.
Vi havde ønsket, at det kunne være fremsat samtidig med det her, men det kunne ikke lade sig gøre, bl.a. fordi der skal være et lægeligt udvalg, der skal bedømme, hvilke sygdomme der skal omfattes af fritagelsen for dem, der er alvorligt syge.
Det kan vi jo ikke sidde herinde i Folketinget og bedømme, og jeg tror egentlig, at mine kollegaer herinde er udmærket tilfredse med, at det ikke er os, der skal sidde og bedømme, hvor syge folk er.
Det er lægevidenskaben, der skal det.
Det er en af årsagerne til, at det ikke kunne fremsættes samtidig.
Vi ved også, at en del af de tiltag, der skal laves her, kan gøres ved bekendtgørelser, og for dem, der skal vedtages ved lov, er det senest den 1. maj 2011, at de skal træde i kraft.
Men vi havde selvfølgelig gerne set, at det havde været samtidig, fordi det er nemlig de vigtigste ting, og det er det, der har stor betydning for de sygdomsramte.
Her har vi tænkt på de sygdomsramte frem for kommunerne.
Det ikke rimeligt, at man som syg skal belemres med noget, der er totalt unødvendigt og ikke fører til noget som helst.
Derimod skal der laves en indsats over for dem, der har behov for det, dem, der har chance for med lidt hjælp at vende tilbage til arbejdsmarkedet, frem for at de havner i langtidssygdom.
Så skal der laves en ekstra indsats der, og det er det, kommunerne skal gøre fremover.
Det bliver sådan, når vi fritager dem, der er mindst syge, og dem, der er mest syge, at så kan kommunerne bedre koncentrere sig om den midtergruppe, der virkelig har mere behov for at få hjælp til at vende tilbage til arbejdsmarkedet.
Men som sagt støtter vi i Dansk Folkeparti støtter det her lovforslag.
Det er jo en opfølgning på den aftale om sygefravær, vi havde for et par år siden sammen med De Radikale og regeringen.
Det gik så ikke lige på det tidspunkt, som vi havde forventet.
Vi havde ikke forventet, at der var nogle kommuner, der ville begynde at kassetænke, og det skulle vi selvfølgelig have gjort noget ved, for det var ikke det, der var hensigten med det.
Så lavede vi så den aftale her, og fra Dansk Folkepartis side bygger den fortrinsvis på at tilgodese, at de syge ikke skal udsættes for unødigt besvær og unødig jagt fra kommunens side.
De skal have lov at være i fred, hvis de er meget syge, og hvis vi ved, hvornår de kommer tilbage.
Det kan være op til 8 uger efter den sidste afklaring, så det vil sige, at de første 4 måneder kan de gå uden at blive belemret fra kommunen, når de så er kommet dertil, hvor de har en afklaring om, hvornår de kan vende tilbage, kan de i de næstfølgende 8 uger også blive fri for at blive belemret med tiltag fra kommunens side.
Det letter også kommunernes administration og letter kommunernes indsats.
Så Dansk Folkeparti støtter det her forslag.